text: গ্রেপ্তার হলেন নেতা-অভিনেতা তাপস পাল
  ৩০ ডিসেম্বর ২০১৬, ১৬:৫৬
  আপডেট : ৩০ ডিসেম্বর ২০১৬, ১৭:০৮
  রোজভ্যালি কাণ্ডে ওপার বাংলার নেতা-অভিনেতা তাপস পালের বিরুদ্ধে তদন্ত হয়৷ শুক্রবার সিবিআই দপ্তরে তাকে তলব করা হয়৷ এ সময় অভিনেতাকে ৪ ঘণ্টা টানা জিজ্ঞাসাবাদের পর গ্রেপ্তার করা হয়৷ রোজভ্যালির ব্যবসা সম্প্রসারণে সাহায্য করেন তাপস-এমন অভিযোগ রয়েছে৷ শুধু তাই না, নদিয়া জেলায় টাকা সংগ্রহেও তার ভূমিকা ছিল৷
  সাধারণ মানুষের টাকা তোলায় সহযোগিতার কাজে প্রত্যক্ষভাবে জড়িয়েছিলেন তাপস৷ তার কাছে বেশকিছু নথি চাওয়া হয়েছিল৷ অভিযোগ আছে ওই নথিও দেননি তিনি৷ সিবিআইয়ের কাছে এ ব্যাপারে কোনো সদুত্তর দিতে পারেননি অভিনেতা৷ এরপর তাকে গ্রেপ্তার করা হয়৷ এখন ভুবনেশ্বরে নিয়ে যাওয়া হবে৷
  এর আগে সিবিআই'র তদন্তে চাঞ্চল্যকর তথ্য ওঠে এসেছে এ তৃণমূল সাংসদের বিরুদ্ধে৷ গৌতম কুণ্ডকে সাহায্য করার অভিযোগ ওঠেছে তার বিরুদ্ধে৷ গৌতম কুণ্ডর সঙ্গে তার আর্থিক লেনদেনের প্রমাণ পেয়েছে গোয়েন্দা সংস্থা৷
  এ বিষয়ে আরো জানা যায়, রোজভ্যালি সংস্থার সঙ্গে তাপস পালের চেক ও নগদে আর্থিক লেনদেনের প্রমাণ পাওয়া গেছে। চিট ফান্ডের টাকা সিনেমায় লগ্নি করতে সাহায্য করেন তিনি৷ তার বদলে সেই সময় রোজভ্যালির ফিল্ম ডিভিশন সংস্থার ডিরেক্টর করা হয় তাপসকে৷
  এদিকে, সে সময় সংস্থার সঙ্গে তাপস পালের কী চুক্তি হয়েছিল তা জানতে জিজ্ঞাসাবাদ করার জন্যেই তৃণমূল সাংসদকে তলব করা হয়েছে৷
  ওইদিন বেলা সাড়ে ১১টা নাগাদ সস্ত্রীক সিজিও কমপ্লেক্সে সিবিআই দপ্তরে পৌঁছন তাপস পাল। চলতি মাসের ২৭ তারিখ তাকে চিঠি পাঠিয়ে তলব করে সিবিআই৷ এর দিন কয়েক আগে তৃণমূল কংগ্রেস সাংসদ সুদীপ বন্দ্যোপাধ্যায়কেও তলব করা হয়েছিল।